RÅDETS BESLUTNING af 25. januar 1999 om et særprogram for forskning og teknologisk udvikling, herunder demonstration, der ved hjælp af direkte aktioner skal gennnemføres af Det Fælles Forskningscenter for Det Europæiske Fællesskab (1998-2002) (1999/174/EF)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 130 I, stk. 4,

under henvisning til forslag fra Kommissionen (1),

under henvisning til udtalelse fra Europa-Parlamentet (2),

under henvisning til udtalelse fra Det Økonomiske og Sociale Udvalg (3), og

ud fra følgende betragtninger:

(1) Europa-Parlamentet og Rådet vedtog ved afgørelse nr. 182/1999/EF (4) femte rammeprogram for Det Europæiske Fællesskabs indsats inden for forskning, teknologisk udvikling og demonstration (i det følgende benævnt »FTU«) for perioden 1998-2002 (i det følgende benævnt »femte rammeprogram«), som fastsætter hovedlinjerne og de videnskabelige og teknologiske mål for de aktioner, Det Fælles Forskningscenter (FFC) skal genemføre for Det Europæiske Fællesskab;

(2) ifølge traktatens artikel 130 I, stk. 3, skal rammeprogrammet iværksættes ved hjælp af særprogrammer, der udarbejdes inden for hver enkelt af de aktiviteter, som det består af; i hvert særprogram fastlægges de nærmere regler for programmets gennemførelse og varighed samt de midler, der skønnes nødvendige hertil;

(3) ifølge artikel 4, stk. 2, i Europa-Parlamentets og Rådets afgørelse nr. 1110/94/EF af 26. april 1994 om fjerde rammeprogram for Det Europæiske Fællesskabs indsats inden for forskning, teknologisk udvikling og demonstration (1994-1998) (5) og artikel 7, stk. 3, i Rådets beslutninger om særprogrammer til gennemførelse af de direkte aktioner i fjerde rammeprogram har Kommissionen sørget for en ekstern evaluering, som den sammen med konklusioner og bemærkninger har fremsendt til Europa-Parlamentet, Rådet, Det Økonomiske og Sociale Udvalg og Regionsudvalget;

(4) i overensstemmelse med traktatens artikel 130 J finder Rådets afgørelse 1999/65/EF af 22. december 1998 om regler for virksomheders, forskningscentres og universiteters deltagelse i forskning samt regler for formidling af forskningsresultater med henblik på gennemførelse af Det Europæiske Fællesskabs femte rammeprogram (1998-2002) (6) (i det følgende benævnt »regler for deltagelse og formidling«) anvendelse på dette særprogram for så vidt angår formidling af forskningsresultaterne; ifølge disse regler kan Det Fælles Forskningscenter deltage i indirekte aktioner;

(5) ved gennemførelsen af dette program kan internationalt samarbejde med tredjelande eller internationale organisationer ud over det samarbejde, der er omfattet af aftalen om Det Europæiske Økonomiske Samarbejdsområde eller af en associeringsaftale, vise sig hensigtsmæssigt, særlig på grundlag af traktatens artikel 130 M;

(6) gennemførelsen af dette program omfatter også aktiviteter og ordninger, som går ud på at stimulere, formidle og udnytte FTU-resultater, navnlig over for små og mellemstore virksomheder (SMV), samt tilskyndelse til forskeres uddannelse og mobilitet;

(7) forskningsaktiviteterne under femte rammeprogram bør også rettes mod innovation for bl.a. at bidrage til målsætningerne i første handlingsplan for innovation; FFC bør aktivt beskæftige sig med innovation og teknologioverførsel;

(8) der skal tages hensyn til Fællesskabets ligestillingspolitik i forbindelse med gennemførelsen af dette program;

(9) der bør foretages en gennemgang af de fremskridt, som gøres inden for dette program, for om nødvendigt at tilpasse det til den videnskabelige og teknologiske udvikling og behovene på dette område; desuden bør uafhængige eksperter til sin tid foretage en evaluering af programmets fremskridt;

(10) under gennemførelsen af dette program hører Kommissionen FFC's Styrelsesråd i overensstemmelse med de relevante bestemmelser i Kommissionens afgørelse om reorganisering af FFC; de nugældende bestemmelser er indeholdt i Kommissionens afgørelse 96/282/Euratom (7);

(11) FFC's Styrelsesråd er blevet hørt om dette særprograms videnskabelige og teknologiske indhold -

VEDTAGET FØLGENDE BESLUTNING:

Artikel 1

I medfør af artikel 3, stk. 1, i femte rammeprogram vedtages et særprogram for direkte aktioner inden for forskning og teknologisk udvikling, herunder demonstration, som skal gennemføres af Det Fælles Forskningscenter (i det følgende benævnt »særprogram«) for perioden 25. januar 1999 til 31. december 2002.

Artikel 2

1. De midler, der skønnes nødvendige til gennemførelsen af FFC's direkte aktioner under dette særprogram, beløber sig til 739 mio. EUR.

En vejledende fordeling af midlerne er anført i bilag I.

2. Af beløbet i stk. 1 er

- 189 mio. EUR bestemt til perioden 1998-1999

- 550 mio. EUR bestemt til perioden 2000-2002.

I det tilfælde, der er omhandlet i artikel 2, stk. 1, litra c), i femte rammeprogram, tilpasser Rådet sidstnævnte beløb efter artikel 2, stk. 1, litra c), andet led, i femte rammeprogram. Så længe Rådet ikke har truffet afgørelse, må udgifterne til gennemførelse af særprogrammet ikke overstige det beløb, der er nævnt i første led.

3. Budgetmyndigheden fastsætter, under hensyntagen til de videnskabelige og teknologiske mål og prioriteter, der er fastlagt i denne beslutning, bevillingerne for hvert regnskabsår under hensyn til de midler, der er til rådighed inden for de flerårige finansielle overslag.

Artikel 3

1. Særprogrammets hovedlinjer, videnskabelige og teknologiske mål samt prioriteter er anført i bilag II. De er i overensstemmelse med de principper og de tre kategorier af udvælgelseskriterier, der er anført i bilag I til femte rammeprogram.

2. Reglerne for resultatformidling finder anvendelse på dette særprogram.

3. De nærmere regler for Fællesskabets finansielle deltagelse i særprogrammet er dem, der er omhandlet i artikel 4 i femte rammeprogram.

De direkte FTU-aktioner er fastlagt i bilag II og IV til femte rammeprogram.

De særlige bestemmelser for særprogrammets gennemførelse er fastlagt i bilag III til denne beslutning.

Artikel 4

På baggrund af de kriterier, der er omhandlet i artikel 3, stk. 1, og de videnskabelige og teknologiske mål samt de prioriteter, der er anført i bilag II, skal Kommissionen:

a) med passende bistand fra uafhængige eksterne eksperter undersøge, hvor langt gennemførelse af særprogrammet er nået, og om nødvendigt forelægge forslag for Rådet om at tilpasse det i overensstemmelse med artikel 5, stk. 1, i femte rammeprogram

b) lade den eksterne evaluering foretage, der er nævnt artikel 5, stk. 2, i femte rammeprogram, for så vidt angår de aktiviteter, der gennemføres under særprogrammet.

Artikel 5

1. Kommissionen udarbejder et arbejdsprogram med:

a) en mere detaljeret beskrivelse af målene og FTU-prioriteterne i bilag II

b) den vejledende tidsplan for gennemførelse af særprogrammet.

2. Arbejdsprogrammer ajourføres om nødvendigt, og Kommissionen sørger for at stille det til rådighed for alle berørte parter i en brugervenlig form, herunder også i elektronisk form.

Artikel 6

1. Kommissionen er ansvarlig for gennemførelsen af dette særprogram, der udføres af FFC.

2. Kommissionen hører FFC's Styrelsesråd, i det følgende benævnt »styrelsesrådet«, om denne opgave i overensstemmelse med de relevante bestemmelser om reorganisering af FFC.

3. Kommissionen underretter regelmæssigt styrelsesrådet om udviklingen med hensyn til særprogrammets gennemførelse.

Artikel 7

Kommissionen kan anmode FFC om på grundlag af kriteriet vedrørende gensidig fordel at gennemføre projekter sammen med retlige enheder etableret i tredjelande, når dette bidrager væsentligt til gennemførelsen af direkte aktioner.

Artikel 8

I overensstemmelse med artikel 5, stk. 4, i femte rammeprogram underretter Kommissionen med jævne mellemrum Rådet og Europa-Parlamentet om, hvor langt man er kommet med den samlede gennemførelse af programmet.

Artikel 9

Denne beslutning er rettet til medlemsstaterne.

Udfærdiget i Bruxelles, den 25. januar 1999.

På Rådets vegne

J. FISCHER

Formand

(1) EFT C 260 af 18.8.1998, s. 105.

(2) Udtalelse af 15.12.1998 (endnu ikke offentliggjort i EFT).

(3) EFT C 407 af 28.12.1998, s. 123.

(4) EFT L 26 af 1.2.1999, s. 1.

(5) EFT L 126 af 18.5.1994, s. 1. Afgørelsen er senest ændret ved afgørelse nr. 2535/97/EF (EFT L 347 af 18.12.1997, s. 1).

(6) EFT L 26 af 1.2.1999, s. 46.

(7) EFT L 107 af 30.4.1996, s. 12.

BILAG I

VEJLEDENDE FORDELING AF DE MIDLER, DER SKØNNES NØDVENDIGE

>TABELPOSITION>

BILAG II

HOVEDLINJER, VIDENSKABELIGE OG TEKNOLOGISKE MÅL SAMT PRIORITETER

A. FFC's OPGAVE

FFC's opgave er at give brugerorienteret, videnskabelig og teknisk støtte til udarbejdelse, udvikling, iværksættelse og overvågning af Fællesskabets politik. FFC er en af Europa-Kommissionens tjenestegrene og fungerer som Fællesskabets videnskabelige og teknologiske referencecentrum. Ved at være tæt på den politiske beslutningstagning tjener det således medlemsstaternes fælles interesse samtidig med, at det er uafhængigt af kommercielle og nationale interesser.

FFC udfører særlige forskningsopgaver på højt niveau i nøje kontakt med industrien og andre foretagender og hjælper derved de politiske beslutningstagere med at behandle borgernes problemer, forbedre samspillet mellem mennesket og miljøet og fremme en bæredygtig udvikling.

FFC bestræber sig ved varetagelsen af sin opgave på at samordne medlemsstaternes FTU-aktiviteter. Dets arbejde er afhængigt af, at der knyttes stærke forbindelser med offentligheden og private foretagender i medlemsstaterne ved hjælp af f.eks. forskningsnet, fælles projekter eller personaleudvekslinger. Det er vigtigt, fordi FFC's opgaver supplerer femte rammeprograms indirekte aktioner. Indirekte aktioner vil fortsat være det vigtigste middel, hvormed der kan udvikles og afprøves nye idéer, mens FFC's opgave er at bidrage til deres praktiske anvendelse til gavn for de politiske beslutningstagere.

B. MÅLSÆTNING: STØTTE TIL DISPONERING I FORBINDELSE MED ÆNDRINGER

Den teknologiske udvikling, især inden for bioteknologi og informationsteknologi, ændrer vores livsmåde, vores erhvervsmønstre og den verden, vi lever i. Disse ændringer er komplicerede og hænger sammen med hinanden, og politikerne har derfor brug for hjælp for at kunne sætte sig ind i, hvorledes disse teknologier skal styres, så borgerne får en bedre betjening, industrien kan udnytte de nye muligheder, og borgerne beskyttes mod de risici, ændringerne også fører med sig. FFC skal som Kommissionens videnskabelige gren kunne bidrage til disponeringen i forbindelse med disse ændringer og støtte Fællesskabets politiske beslutningsproces ved at medvirke til en bedre forståelse af problemerne, give videnskabelig og teknisk bistand til udarbejdelse og gennemførelse af politiske foranstaltninger og sørge for en realistisk overvågning af de politiske foranstaltningers effektivitet.

De to udvælgelseskriterier for FFC's aktiviteter er:

- Relevans for Fællesskabets politik. Med forståelse af den politiske dagsorden kan FFC's forskning på det rigtige tidspunkt støtte udarbejdelsen af politiske foranstaltninger, hvor det er mest påkrævet.

- Overholdelse af nærhedsprincippet. Her er tale om to aspekter. For det første skal forskningen dreje sig om områder, hvor Fællesskabets deltagelse er hensigtsmæssig, og for det andet skal det være praktisk, at deltagelsen sker gennem FFC. FFC beskæftiger sig således med områder som grænseoverskridende forbrugerbeskyttelse og bedrageribekæmpelse, og her giver dets enestående fælles europæiske identitet det øget værdi.

C. FFC's PROGRAM

FFC's særprogram i forbindelse med femte rammeprogram afspejler de store ændringer, der har fundet sted i Europa og verden som helhed i de sidste ti år. Disse ændringer har alle været til gavn for vækst og velstand, men det må samtidig sikres, at væksten fortsætter, at den europæiske industri kan konkurrere på et rimeligt grundlag på det indre marked og på verdensmarkedet, at væksten er bæredygtig, og at Europas borgere lever i et rent og sikkert miljø.

FFC's program er derfor blevet opdelt i tre hovedemner:

I. Betjening af borgerne

II. Større bæredygtighed

III. Underbygning af Europas konkurrenceevne.

Formålet med det første emne er at yde støtte til politik, der skal beskytte den enkelte borger. Heriblandt er foranstaltninger, som giver forbrugerne tillid til, at de levnedsmidler, de får, er korrekt mærkede, at forbrugerne er beskyttet mod bedrageri, at de fuldt ud kan udnytte den moderne lægevidenskabs fordele, at de oplysninger, de får, er pålidelige, og at de beskyttes mod naturlige og menneskeskabte ulykker.

Det andet hovedemne drejer sig om bæredygtighed, dvs. at skabe vækst og samtidig beskytte miljøet og bevare naturen og biodiversiteten og sikre, at Fællesskabet fortsat kan finansiere den relevante politik, uden at den undergraves af bedrageri. Det hører til Fællesskabets vigtigste politiske målsætninger, at miljøhensyn skal indgå i hele Fællesskabets politik, og det er en vigtig opgave for lovgiverne at skabe en rammelovgivning, der kan tilvejebringe denne integration og alligevel bevare en fri markedspolitik. FFC vil støtte bæredygtigheden ved at analysere de politiske løsningers miljømæssige virkninger, ved at støtte bedrageribekæmpelsesforanstaltninger i forbindelse med landbrugs- og fiskeripolitikken, ved at støtte de internationale bestræbelser på at hindre klimaændringen og ved at undersøge, hvorledes de europæiske økosystemer forandrer sig og kan bevares.

Det vigtigste formål med det tredje emne er at bidrage til fællesskabsindustriernes konkurrenceevne ved at støtte overførslen af viden fra forskningen til industrien og hjælpe nye industrier med at udnytte den seneste teknologi på områder, hvor FFC har særlig ekspertise, f.eks. jordobservation og avancerede materialer (biomaterialer). Der vil blive sat særligt ind på udvidelse og på at integrere den videnskabelige og industrielle infrastruktur i Middelhavslandene og de lande, der står over for tiltrædelse, i et fælles, indre marked. På disse områder er der behov for yderligere indsats for at optimere mulige synergier mellem videnskabelige kredse og erhvervslivet i EU og partnerlandene.

To horisontale elementer optræder i alle tre FFC-forskningsemner. Det første, måling, standarder og prøvning, er en af FFC's vigtigste specialiteter. Det andet er den tekniske og økonomiske viden, som bevirker, at EU's institutioner på et tidligt tidspunkt kan få råd om udvikling af nye teknologier, deres mulighed for gennembrud, de samfundsmæssige problemer, de medfører, og deres eventuelle politiske virkninger. Det indebærer overvågning af udviklingen i de andre store industrialiserede handelsblokke for at afgøre, hvilken lære der kan uddrages. Begge disse opgaver indgår i alle FFC-aktiviteter - selv når de ikke bliver direkte nævnt.

Endelig skal programmet i det følgende ikke betragtes som en stram plan for FFC's arbejdsprogram i de næste fire år, men derimod som en generel oversigt, der afspejler den politiske dagsordens aktuelle synspunkter og prioriteringer. FFC's program må forventes at ændre sig i takt med den videnskabelige og teknologiske udvikling, og efterhånden som den politiske dagsorden og forbrugernes prioriteringer forandrer sig.

I. BETJENING AF BORGERNE

FFC's første forskningsemne drejer sig om borgerne. Formålet er at støtte den fællesskabspolitik, hvis sigte er at beskytte dem, give dem oplysninger, bevare deres helbred og beskytte deres sikkerhed.

Forbruger- og sundhedsbeskyttelsen er et vigtigt led i Fællesskabets politik, og forbrugerbeskyttelsens retsgrundlag vil blive yderligere styrket med Amsterdam-traktaten. Denne politiks vigtigste formål er at beskytte det indre markeds forbrugere, at forbedre markedets gennemsigtighed, at øge forbrugernes tillid, navnlig ved mere fuldstændig og effektiv oplysning og uddannelse, at udvikle en ordning for dialog og samråd mellem Europa-Kommissionen og forbrugerorganisationerne, at forbedre dialogen mellem forbrugerorganisationerne og industrien, og at sikre, at forbrugernes interesser bliver varetaget i forbindelse med udarbejdelsen af anden fællesskabspolitik. FFC vil sørge for videnskabelig støtte til denne politik.

Foruden bioteknologien er informationsteknologien den teknologi, der udvikler sig hurtigst, og selv om det i EF's politik for informationssamfundet erkendes, at fremskridtet drives af markedskræfterne, søges det alligevel at sikre, at de teknologiske fordele udnyttes fuldt ud, og at den enkelte kan have tillid til at modtagne oplysninger er pålidelige og er blevet forsvarligt behandlet. FFC vil støtte denne politik ved hjælp af teknisk rådgivning om pålidelige tjenester og ved at gøre det lettere at få adgang til oplysninger.

FFC's tredje indsats i borgernes tjeneste gælder sundhedsområdet. Formålet er her at udnytte særlige teknologier, hvortil FFC har særlig teknik og sagkundskab, til diagnosticering og behandling af sygdomme.

Fællesskabsforanstaltninger til beskyttelse af borgernes sikkerhed omfatter også lovgivning om bilers sikkerhed og direktiver om industriel sikkerhed og byggeregler. FFC vil give teknisk støtte til disse foranstaltninger og finde ud af, hvorledes nye teknologier kan bidrage til bekæmpelse af grænseoverskridende naturkatastrofer som oversvømmelser, og medvirke til EU's indsats for at fjerne landminer på civilt plan gennem passende samordnings- og støtteforanstaltninger.

I.1. Forbrugerbeskyttelse

For at beskytte forbrugernes sundhed leder EF's institutioner en række videnskabelige udvalg, hvis arbejde bygger på dygtighed, uafhængighed og gennemsigtighed, og de foretager inspektioner for at sikre, at reglerne for levnedsmiddelhygiejne og levnedsmiddelsikkerhed overholdes, og de vurderer og bedømmer eventuelle farer for forbrugernes sundhed.

Denne udprægede styrkelse af forbrugerpolitikken er blevet befordret af et almindeligt ønske om at forene de avancerede teknologiers hastigt voksende muligheder for at øge markedets udbud af produkter og nedsætte deres omkostninger med fyldestgørende forbrugerbeskyttelsesforanstaltninger. Det er klart, at denne politik har behov for en stærk videnskabelig støtte - både for at der kan skabes indsigt i de komplicerede forhold, den indebærer, og for at den nyeste teknologi kan udnyttes i forbindelse med kontrol af produkternes kvalitet og oprindelse. FFC vil støtte Fællesskabets politik på dette område ved at benytte nye teknologier i forbindelse med forbrugerbeskyttelsesforanstaltninger og er forberedt på at vurdere nye risici og at reagere på dem, efterhånden som de opstår. Dette arbejde omfatter:

- Forskning til støtte for harmonisering og afprøvning af metoder til analyse af foderstoffers kvalitet og sikkerhed, herunder eventuel harmonisering på EU-niveau af normer for organiske levnedsmidler og foderstoffer, samt levnedsmidlers, drikkevarers og forbrugsvarers kvalitet og sikkerhed; udarbejdelse af referencer til bestemmelse af levnedsmidlers og drikkevarers ægthed og oprindelse, til opstilling af regler for inspektionspraksis og til risikovurdering, metoder og referencer til støtte for mærkning af levnedsmidler og udvikling af teknikker til bedrageribekæmpelse.

- Støtte til gennemførelse af Fællesskabets politik for bioteknologi, herunder metoder til overvågning og påvisning af genetisk ændrede organismer og risikovurderingsundersøgelser.

- Toksikologiske undersøgelse af forskellige levnedsmiddelforurenende stoffers, giftige kemikaliers (f.eks. endokrinforstyrrende stoffer) og patogene mikroorganismers virkninger og indflydelse på sundheden, opstilling af modeller og procedurer for risikovurdering.

- Afprøvning af sikre alternative procedurer til de in vivo-forsøg, der nu benyttes til bestemmelse af kemikaliers, medicinalvarers og forbrugsvarers toksikologiske risici.

I.2. Medicin og sundhedsbeskyttelse

Mange af de teknologier, FFC har udviklet i forbindelse med atomteknik, metrologi, informatik og materialevidenskab, kan bruges inden for medicin og sundhedsbeskyttelse og er nu nået tilstrækkelig langt til at kunne videreudvikles. Dette arbejde kræver udnyttelse af FFC's anlæg og ekspertise og vil blive udført ved netværkssamarbejde med lægevidenskaben og medicinalvareindustrien. Det skal bl.a. omfatte:

- Aktiv støtte, herunder validering og standardisering, til udvikling af cancerterapier på grundlag af nukleare teknologier, anvendelse af bor-neutronfangstterapier, alfaimmunoterapier og medicinsk imagografi.

- Standardforberedende forskning og validering af afprøvningsmetoder til biokompatible materialer og biomekaniske komponenter, kvalificering af bestemt medicinsk udstyr med henblik på harmonisering af normer og standarder, udvikling, fremstilling og certificering af referencematerialer til klinisk diagnosticering og validering af afprøvningsudstyr.

- Støtte til telematiksystemer, der skal sikre regelmæssig udveksling af oplysninger om lægemidler i EF.

I.3. Udnyttelse af informationssamfundet

FFC's sagkundskab inden for informationsteknologi vil blive udnyttet til støtte for pålidelighedsaspekterne i forbindelse med EF's politik for informationssamfundet og til styrkelse af bedrageribekæmpelsesforanstaltningerne. Arbejdet omfatter bl.a.:

- Støtte til pålidelighedsinitiativet, herunder fastlæggelse af pålidelighedstests og -værktøjer, forskning i systemers overlevelsesevne, pålidelighedsbeskrivelse af tjenester og kvalifikationsprocedurer for indbyggede systemer, ibrugtagning og demonstration af nye netværksteknologier og medicinske datasystemer, udnyttelse af forskningsresultater til statistiske formål og brug af geografiske informationer.

- Støtte til bedrageribekæmpelsesforanstaltninger, herunder udvikling og udnyttelse af effektive, pålidelige, sikre kommunikationssystemer mellem offentlige myndigheder i medlemsstaterne og Kommissionen, udvikling af et hurtigt varslingssystem og metoder til analyse af store mængder oplysninger fra forskellige kilder og kontrol med dem.

I.4. Borgernes sikkerhed: menneskeskabte katastrofer og naturkatastrofer

EF har en række foranstaltninger, hvis formål er at beskytte borgerne mod ulykker. Blandt dem er standarder for bilfremstilling og højtryksudstyr, forpligtelse til mærkning og anmeldelse af farlige stoffer og anmeldelse af ulykker. FFC spiller en aktiv rolle for gennemførelsen af denne politik og støtter udviklingen af nye sikkerhedsforanstaltninger.

- Støtte til Fællesskabets forordninger for industrisikkerhed ved analyse af data for industriulykker, levering af oplysninger til de kompetente myndigheder og industrien og teknisk rådgivning til Kommissionen.

- Udformning, udvikling, validering og harmonisering af inspektionsprocedurer for højtryksudstyr for at skabe den størst mulige sikkerhed på arbejdspladsen og støtte til udvikling og ibrugtagning af nye standarder. Den gensidige påvirkning mellem hydrogen og strukturmaterialer og udarbejdelse af normer og standarder for industrisikkerhed.

- Overvågning og behandling af kemiske produkter og kontrol med dem: indførelse og forbedring af forordninger for anmeldelse, tilladelse, klassificering og mærkning af nye og eksisterende kemikalier, forskning i vurdering af miljørisici.

- Videreførelse og videreudvikling af et forskningsfelt, som skal bidrage til det videnskabelige og tekniske grundlag for fjernelse af landminer på civilt plan, opstilling af en fortegnelse over minetyper og deres signaturer, udarbejdelse af strategier for undersøgelse af minefelter og udarbejdelse af sikre detektions- og destruktionsmetoder, opstilling af referencekriterier og referencestandarder og afprøvning af rydningsmetoder og tilgængeligt apparatur.

- Kemisk karakterisering og værktøjer til bestemmelse af illegale stoffers oprindelse.

- Karakterisering af transportkøretøjers strukturelle sikkerhed og kollisionsværn, kalibrering af prøveanlæg i medlemsstaterne og afprøvning af simuleringsmetoder, som skal supplere de traditionelle kollisionsforsøg.

- Støtte til oprettelse af et fælles europæisk rapporteringssystem for ulykker under flyvning, herunder analyse af betydningen af menneskelige fejl.

- Støtte til udformning og udvikling af byggestandarder (eurokodekser), forskning med henblik på at sikre bygningers og anlægsarbejderes sikkerhed og pålidelighed over for jordstyrelser, pludselige stød og trafikvibrationer, herunder også bevarelse af den europæiske kulturarvs betydelige mindesmærker, vurdering af deres nedslidning og teknikker til restaurering af dem.

- Anvendelse af jordobservationsteknikker til risiko- og skadesvurdering, overvågning og efterkrisestyring i forbindelse med naturkatastrofer som skovbrande, oversvømmelser, jordskred, tørke og stormflod.

II. STØRRE BÆREDYGTIGHED

Teknologisk udvikling, bæredygtigt vækst og respekt og omsorg for miljøet er centrale spørgsmål i Fællesskabet, de indgår i traktaten og behandles i fælles politik og fælles aktioner.

Fællesskabets femte handlingsprogram for miljøet (1992-2000) udgør grundlaget for EF's miljøpolitik og beskriver tilvejebringelsen af bæredygtig udvikling som 1990'ernes udfordring. En handlingsplan, der blev offentliggjort for kort tid siden, opstiller fem prioriterede områder, hvor Fællesskabets indsats bør forstærkes. Det drejer sig først og fremmest om større inddragelse af miljøspørgsmål i anden politik, f.eks. landbrug, transport, energi, industri og turisme. For det andet gælder det brug af flere virkemidler, ikke mindst markedsmekanismerne, men også strukturpolitikken, for at gennemføre EF's politik. For det tredje skal gennemførelsen og håndhævelsen af Fællesskabets lovgivning forbedres, for det fjerde skal offentlighedens bevidsthed øges, og endelig skal EU gøre sig stærkere gældende i internationale forhold - samarbejdet med de central- og østeuropæiske lande og partnerlandene i Middelhavsområdet skal udbygges og EU's rolle i internationale miljøaktioner og ved behandling af handels- og miljøspørgsmål skal styrkes.

FFC's videnskabelige og tekniske afdelinger vil give den eksperthjælp, som er nødvendig for at få indsigt i problemerne, og støtte virkeliggørelsen af alle aktionsplanens fem punkter. Centret vil med sine mange forskellige fagområder medvirke til indførelsen af holdbare, realistiske grænser for forurenende stoffer, fremstilling af almindeligt accepterede referencematerialer og målinger til overvågning af dem, bestemmelse af foreslået lovgivnings virkninger, påvisning af de bedste tilgængelige teknologier og vurdering af den forhåndenværende videnskabelige viden, hvormed industriprocesserne kan forbedres, og forureningen formindskes, forståelse af klimaændringsprocesserne og deres virkninger og påvisning af nye teknologier, der kan fremme bæredygtigheden. Der vil især blive sat ind på energi- og transportsektoren.

FFC vil med sin forskning til forbedring af bæredygtigheden give støtte til Kommissionen, Europa-Parlamentet, medlemsstaterne og de relevante EU-agenturer og beskæftige sig med følgende emner:

II.1. Miljøbeskyttelsens inddragelse i anden EF-politik

Kommissionen er ifølge traktaten forpligtet til at vurdere følgerne af alle forslag, der har indflydelse på miljøet, og til at søge at inddrage spørgsmålet om bæredygtighed i alle former for sektorpolitik, det gælder således landbrug, energi, transport og regionaludvikling. FFC vil støtte deres arbejde med:

- Socio- og teknisk-økonomiske undersøgelser, som skal gøre inddragelsen af miljøbeskyttelse i EF's sektorpolitik bedre, herunder undersøgelse af enkelttilfælde og udvikling af metoder, hvorefter lovgivning kan måles og analyseres (f.eks. »grøn revision«).

- Forskning i vegetations- og arealudnyttelsesdynamik, regional- og byudvikling, forskning i landbrugsbetingede miljøspørgsmål ved hjælp af især jordobservation. Kystzoneregulering, udvikling og harmonisering af indikatorer på miljøforringelse.

II.2. Forurening

Ifølge fællesskabslovgivningen skal nye industriudviklinger udnytte den bedste tilgængelige teknologi for at opnå en integreret formindskelse af forureningen - dvs. at der skal tages hensyn til alle former for forurening - i luft, jord og vand. Til støtte herfor og for alle andre forureningsbekæmpelsesforanstaltninger er det nødvendigt at udvikle et system, hvormed de forurenende stoffer kan påvises, og at målingerne i hele Fællesskabet harmoniseres. FFC's arbejde skal derfor omfatte:

- Støtte til miljølovgivning for integreret (f.eks. vand, luft, jord) forebyggelse og bekæmpelse af forurening i industrien, udvikling af referencerammer for udnyttelse af den bedst tilgængelige teknik i en lang række industrisektorer og vurdering af lovgivningens virkning på konkurrenceevnen og beskæftigelsen.

- Støtte til international harmonisering af forureningsovervågningsteknikker, udvikling og fremstilling af referencematerialer og målinger i forskellige matricer (f.eks. jord, vand, luft, flora, fauna osv.) med henblik på forureningsbekæmpelse.

- Forskning til støtte for harmonisering og ibrugtagning af referencemetoder til analyse af vandkvalitet, overvågning af vandressourcer, vandrensning og forvaltning af vandressourcer, vurdering af de toksikologiske risici i forbindelse med forurenende stoffer i vand, indgreb i katastrofesituationer, procedurer og kriterier for vandkvalitetskontrol, undersøgelser af vandressourceforvaltningen og dens indflydelse i geografiske områder, som er beskyttet af EF-lovgivning, og i områder, der er udsat for oversvømmelser og tørke.

- Udvikling af teknikker til påvisning af jordforurening, som skyldes industriaktivitet, og til overvågning af havforureningstilfælde (f.eks. algevækst, olieudslip), herunder afsløring af fartøjer, der er årsag til forurening.

- Forskning til støtte for harmonisering og afprøvning af metoder til kontrollering af luftkvalitet og kriterier for luftkvaliteten i byer og bymæssige bebyggelser, alternative brændstoffers indflydelse på luftkvaliteten og emissionen af mikropartikler, overvågning af radioaktiviteten i miljøet, regionale programmer for miljøovervågning i udvalgte regioner (f.eks. Alpe-konventionen).

II.3. Klimaændringen

Med deres underskrift af Kyoto-protokollen har industrilandene forpligtet sig til at formindske emissionen af drivhusgasser. EU, der forhandlede på medlemsstaternes vegne, har lovet at nedskære emissionerne til 8 % under 1990-niveauet. EU har behov for stærk teknisk støtte for at kunne bevare sin troværdighed som part i klimakonventionen, styrke sin stilling på den internationale scene, forstå eventuelle fremtidige udviklinger i Europa, herunder deres følger for regulerede og uregulerede naturressourcer, folkesundhed og biodiversitet, kaste lys over risici og usikkerhedsmomenter, og opstille en hensigtsmæssig politik. FFC vil støtte fællesskabspolitikken ved hjælp af:

- Undersøgelser af udstrømningerne af drivhusgasser og aerosoler, forskning i processer, der fører til emission af drivhusgasser, vurdering af Kyoto-protokollens følger for emissionsniveauer, luftkvalitet, klimaforandringen og den europæiske økonomi, støtte til europæiske politiske initiativer.

- Udnyttelse af jordobservation til kortlægning, overvågning og udarbejdelse af fortegnelser over vigtige globale ressourcer i havet og jorden. Globale informationssystemer og modeller vil støtte analysen og forståelsen af iagttagne udviklinger. Europæiske forskernet vil få adgang til globale datasamlinger.

II.4. Energi og transport

Det endelige energiforbrug i Europa er næsten ligeligt fordelt mellem industrien (29 %), transporten (32 %) og husholdningerne og servicesektoren (39 %). Størstedelen af energiforbruget bygger på fossilt brændsel med olieprodukter som fremherskende energikilde i transportsektoren, mens næsten to tredjedele af kulforbruget går til elektricitetsfremstilling. Kun ved hjælp af effektive foranstaltninger for at formindske emissionerne og erstatte fossilt brændsel med vedvarende energi kan Europa overholde de internationale aftaler og opnå bæredygtig vækst. Grønbogen om vedvarende energi fra 1996 konstaterede, at EF-traktaten har tilstrækkelig grundlag for at fremme vedvarende energi og foreslog, at Fællesskabet skulle udbygge sin politik, så et mål svarende til 12 % af det indenlandske bruttoenergiforbrug blev nået inden 2010. FFC vil støtte fællesskabspolitikken ved hjælp af:

- Inddragelse af vedvarende energi i energisystemerne og socioøkonomiske undersøgelser i forbindelse hermed, udvikling af nye afprøvningsteknikker og forslag til udarbejdelse af normer og standarder for solcelle- og solvarmesystemer, ny energifremstillings og -oplagringssystemer, brændselsceller samt isolerede og andre energieffektive materialer og anordninger, undersøgelse af brint som brændsel med særlig vægt på sikkerhedsspørgsmål og analyse af teknisk-økonomiske aspekter.

- Bidrag til udvikling og harmonisering af afprøvningsmetoder, inspektionsprocedurer, normer og standarder for materialer og komponenter til højeffektive energifremstillingssystemer og højtemperatursystemer. Der vil blive lagt særlig vægt på at forbedre sikkerheden og øge maskiners og anlægs levetid og på at reducere emissionerne.

- Forskning i vekselvirkningen mellem neutroner og materialer, levering af neutronreferencedata til energiproduktion på grundlag af internationale aftaler. Teknisk-økonomiske undersøgelser og uddannelse på højt niveau til støtte for industrien med særlig vægt på partnere i de lande, der står over for tiltrædelse.

- Udvikling og afprøvning af nye emissionsbekæmpelses- og emissionsbegrænsningsteknologier til land-, luft- og søtransportsystemer, analyse af data for forskellige emissionsbegrænsningsteknologier og oprettelse af et referencelaboratorium, som skal koordinere ringforsøg og netværk, udførelse af rentabilitetsundersøgelser og opstilling af teknisk-økonomiske modeller samt udvikling af grundlaget for tekniske standarder.

- Relevante undersøgelser til støtte for Fællesskabets transportpolitik for at vurdere efterspørgselsudviklingen inden for bytransportsystemer og regionale transportsystemer

II.5. Landbrug, fiskeri og udvikling af landdistrikterne

Fællesskabspolitikken går ud på at gøre landbruget mere konkurrencedygtigt på verdensmarkedet og lægge større vægt på en bæredygtig landbrugsudvikling, forbrugervenlige produkter og mere miljøvenlig praksis. Den skal desuden forberede udvidelsen med østlandene, dvs. betyde en udvidelse af landbrugsarealet med 50 % og en fordobling af landbrugets arbejdsstyrke. Bedrageribekæmpelse er vigtig på grund af det store budget og på grund af sundhedsspørgsmålet i forbindelse med landbruget og bæredygtighedsspørgsmålet i forbindelse med fiskeriet. FFC vil fortsat spille en aktiv rolle for at støtte EU's politik ved hjælp af:

- Teknisk-økonomiske fremtidsstudier og scenarier for at fremme bedre forståelse af langtidsudviklingerne i forbindelse med levnedsmiddelpolitik og regionaludviklingspolitik. Der vil blive lagt vægt på videnskabelige og teknologiske bidrag til denne vigtige fællesskabspolitik set i en større sammenhæng (udvidelse, Middelhavspolitik).

- Undersøgelser af miljøets udvikling i landdistrikterne, jordobservationsovervågning af forandringer i land- og kystområder (miljøpåvirkninger, udvikling og forvaltning af skov, udviklingstendenser inden for landbrug og fiskeopdræt, turisme) og kystzoneregulering.

- Udvikling og vurdering af metoder til overvågning af regulerede fiskeriaktiviteter.

- Udvikling af landbrugsmeteorologiske modeller til forudsigelse af høstudbytte (især med henblik på EU's udvidelse), overvågning af resultater for at sikre overensstemmelse med den fælles landbrugspolitiks prioriteringer og bedrageribekæmpelsesforanstaltninger, harmonisering og kvalitetskontrol af medlemsstaternes arbejde med landbrugsopgivelser, omlægning af landbrugets informationssystem til prioriterede landbrugssektorer, udvikling af avancerede statistiske metoder og prøveudtagningsstrategier, hvormed landbrugsstøtten kan kontrolleres på det afgørende stadium i regnskabsførelsen.

- Oprettelse og drift af en database til registrering og overvågning af flytning af husdyrbesætningerne i hele Fællesskabet, teknisk støtte til indførelse af et pålideligt identifikations- og mærkningssystem for hele Fællesskabets kvægbestand, herunder almindelig kvalitetskontrol og certificering ved hjælp af elektroniske systemer.

- Udvikling og fremstilling af certificerede referencematerialer og udvikling af referencemetoder, som skal sikre landbrugsprodukters kvalitet (f.eks. næringsindhold, sporstoffer i råvarer osv.).

III. UNDERBYGNING AF EUROPAS KONKURRENCEEVNE

Fællesskabets vigtigste bidrag til økonomisk udvikling, vækst og beskæftigelse er forbedring af industriens konkurrenceevne og et effektivt indre marked for alle produkter og tjenesteydelser. Fællesskabet indgår ligeledes handelsaftaler med tredjelande for at sikre Fællesskabets produkter rimelig adgang til markederne og fremme den økonomiske vækst i udviklingslandene. Den økonomiske vækst er også hensigten med strukturfondene, heriblandt programmer som Phare og Tacis, der kan medvirke til at forberede ugunstigt stillede regioner og lande på større integration i det indre marked og verdensøkonomien.

Redelig handel er afhængig af internationalt vedtagne standarder, og FFC vil fortsat støtte fremme og udvikling af funderede europæiske og internationale normer, standarder, adfærdskodekser og referenceværktøjer. Støtten til strukturpolitikken skal omfatte overførsel til industrien af teknologi, som FFC har udviklet, og foranstaltninger, der skal fremme nye industriers konkurrenceevne på verdensmarkedet, det gælder f.eks. jobobservationsindustrien, hvor FFC har særlig ekspertise, og udvikling af en videnskabelig infrastruktur i partnerlandene i Middelhavsområdet. Disse bestræbelser vil blive underbygget af mere generiske undersøgelser for at fastslå, hvorledes teknologien overføres fra forskningen til industrien, og hvorledes beskæftigelsen påvirkes af skiftende industrimønstre.

III.1. Beskæftigelse, teknologi og industriel konkurrenceevne

Problemerne i forbindelse med beskæftigelse og konkurrenceevne vil fortsat dominere den politiske debat i Europa i de kommende år. FFC vil støtte behandlingen af disse problemer ved hjælp af:

- Undersøgelse af det indbyrdes forhold mellem teknologi, beskæftigelse og konkurrenceevne. Påvisning af de bedste former for praksis, hvormed vækst og beskæftigelse kan fremmes. Undersøgelser af, hvorledes samfundsmæssige udviklinger (alder, køn osv.), strukturændringer i sektorerne (industrien, servicesektoren, institutionerne osv.), teknologiske ændringer og Fællesskabets politik (euroen, udvidelsen, deregulering osv.) påvirker den fremtidige konkurrenceevne og beskæftigelse i Europa.

- Analyse af de faktorer, som hæmmer udviklingen i Europas ugunstigt stillede regioner, med sigte på at fjerne hindringer og forbedre konkurrenceevnen og beskæftigelsen, fremtidsundersøgelser af fællesskabsforskningens prioriteringer og videnskabens og teknologiens rolle for regionaludvikling.

III.2. Normativ støtte til det internationale handelssystem

Industrien har brug for, at betingelserne for markedsadgang er forudsigelige og pålidelige, inden den foretager de store investeringer, der kræves for at komme ind på markedet. Der er også behov for, at alle markedsdeltagere kan benytte sig af veletablerede, kontrollable, internationalt accepterede målinger for at sikre, at markedsordningerne er gennemsigtige, og at illoyal konkurrence og unødvendige retstrætter undgås. For at nå disse mål vil FFC foretage sig følgende:

- Karakterisering, fremstilling, oplagring, stabilitetsafprøvning og international fordeling af certificerede referencematerialer fra Fællesskabets Referencebureau (BCR) bidrager til mange af de aktiviteter, FFC udfører til støtte for EU's forskellige former for politik (miljø, forbrugerbeskyttelse, sundhed, industriel konkurrenceevne osv.), fremstilling af industrielt certificerede referencematerialer, især når der er behov for hasteindgreb, eller når lagre skal udskiftes.

- Udvikling og udnyttelse af primære isotopiske målinger, fremstilling af isotopiske referencematerialer og oprettelse af et virtuelt institut for primære isotopiske målinger på de nationale måleinstitutter med henblik på tværnational sammenligning mellem kemiske målinger til støtte for godkendelsesorganer og kvalitetssikringssystemer og for, at kemiske målinger kan spores tilbage til fælles referencer, støtte til medlemsstaterne, så de kan opbygge deres egne metrologisystemer.

- Udvikling og afprøvning af analytiske referencemetoder for elementer og deres kemiske former, radionuklider og organiske bestanddele, forskning i radionuklidmetrologi med henblik på at udarbejde primære standarder, kalibrering af udstyr og bestemmelse af sporelementer.

- Standardforberedende forskning og støtte til udvikling af målings- og prøvningsstandarder for materialer inden for nye teknologier som nanoteknologi.

III.3. Innovation og teknologioverførsel

Det er en almindelig erkendelse, at innovation er drivkraften bag konkurrenceevne og vækst. FFC vil støtte bestræbelser, der går ud på at forstå de processer, der styrer overførslen af viden fra forskningssektoren til den private sektor, og søge at skaffe industrien det størst mulige udbytte af sin egen teknologi. Arbejdet skal blandt andet omfatte:

- Undersøgelser i forbindelse med Europas innovationssystem for at forbedre udnyttelsen af Europas videnskabelige og teknologiske potentiale. Der vil blive lagt særlig vægt på bestemmelse af de bedste metoder og den bedste praksis for opnåelse, overførsel og udveksling af viden samt virksomhedsorganisation, uddannelsesbehov, SMV's særlige behov og udvikling af FFC's netværkskontakter med det virksomhedspolitiske netværk.

- Støtte til udvikling af en konkurrencedygtig og bæredygtig jordobservationsindustri i Europa ved at finde frem til nye brugere, udvikle nye produkter og tjenester og nye værktøjer til støtte for kunderne til jordobservationens data, oplysninger og tjenesteydelser.

- Udnyttelse af FFC's resultater, undersøgelser for at forstå brugerbehovene, udvælgelse af innovations- og teknologioverførselsprojekter i forbindelse med teknologier, som FFC har udviklet, udvikling og demonstrationer for brugere og mulige investorer. Der vil især blive lagt vægt på samarbejde med højteknologiske SMV.

III.4. Udvidelse, førtiltrædelse og internationalt samarbejde

Den øgede teknologistrøm i forbindelse med markedernes globalisering, EU's udenrigspolitiske mål og behovet for en effektiv beskyttelse af EF's økonomiske interesser kræver øget dialog og samarbejde om videnskabelige og teknologiske spørgsmål med fremtidige partnerlande. FFC vil støtte udvidelsesprocessen ved at dele sin viden med forskere fra fremtidige medlemsstater, modtage besøg af deres forskere og tilskynde dem til at udnytte dets faciliteter og tilslutte sig dets netværk. FFC vil navnlig foretage sig følgende:

- Arbejde for, at relevante organisationer i ansøgerlandene og andre tredjelande tilslutter sig internationale programmer for målingsevaluering, og udvide netværkene for avancerede materialer og standarder til industrier og forskningsinstitutter i disse lande.

- Udvikle samarbejdet med partnerlandene i det sydlige og østlige Middelhavsområde for at udvikle den bedste praksis og den videnskabelige viden og levere teknisk-økonomisk materiale til Barcelona-processens målsætninger.

- Udvikle en tværfaglig database for harmoniserede, sammenhængende geografiske data for en udvidet europæisk union. FFC vil sørge for den nødvendige tekniske koordination og fremme udviklingen af standarder for programmel og metoder, der kan fuldstændiggøre samvirket mellem de geografiske informationssystemer.

BILAG III

SÆRLIGE BESTEMMELSER FOR PROGRAMMETS GENNEMFØRELSE

1. Kommissionen udfører efter høring af FFC's Styrelsesråd de direkte aktioner på grundlag af de videnskabelige målsætninger og det videnskabelige indhold i bilag II. Aktiviteterne i forbindelse med denne aktion udføres af Det Fælles Forskningscenters (FFC's) relevante institutter.

2. Når FFC udfører sine aktiviteter, skal det, når det er muligt og hensigtsmæssigt, deltage i eller oprette netværk med offentlige og private laboratorier i medlemsstaterne eller med europæiske forskningsforetagender. Der lægges især vægt på samarbejde med industrien, navnlig de små og mellemstore virksomheder. Forskningsinstitutter i tredjelande kan også deltage i projekter under det videnskabelige og teknologiske samarbejde mellem Fællesskabet og de pågældende tredjelande. Der vil blive lagt særligt vægt på samarbejde mellem forskningslaboratorier og forskningsinstitutter i de central- og østeuropæiske lande og i den tidligere Sovjetunion.

Den viden, som opnås i kraft af projekternes gennemførelse, videreformidles af FFC selv (under hensyn til eventuelle begrænsninger på grund af fortrolighed).

3. Ledsageforanstaltningerne omfatter:

- tilrettelæggelse af besøg af stipendiater, gæsteforskere og udstationerede eksperter på FFC's institutter

- tilrettelæggelse af udstationering af FFC-personale på nationale laboratorier, industrilaboratorier og universiteter

- specialuddannelse til støtte for udarbejdelse eller gennemførelse af europæiske politik og specialuddannelse med vægt på tværfaglighed

- systematisk udveksling af oplysninger, bl.a. ved tilrettelæggelse af videnskabelige seminarer, workshopper og kollokvier og ved udgivelse af videnskabelige publikationer

- uafhængig videnskabelig og strategisk vurdering af projekternes og programmernes resultat.